《满庭芳 雨后月》
清代·熊琏

蕉叶无声，桐阴犹湿，长空洗净尘埃。素华千里，一色澈清淮。

应是嫦娥新浴，晚妆罢、海上飞来。云鬟动、轻风披拂，香雾满天街。

玉箫何处是，隔花庭院，临水楼台。怕良宵易度，著意徘徊。

十二珠帘乍捲，松梢鹤梦觉还猜。问谁向、浮云深处，弦管试吹开。

作者简介：熊琏，字商珍，号澹仙，又号茹雪山人，如皋人。有《澹仙诗钞》。